ི་ཥིཉྩ་མཱཾ། ཤྲཱི་ཧེ་རུ་ཀ་ནཱ་མ་ཨ་བྷི་ཥེ་ཀ་ཏ། ཀྱེ་དཔལ་ཞེས་བྱ་བའོ། །ཞེས་གསང་མཚན་དྲན་པར་བྱའོ། །དེ་ལྟར་དབང་དེ་རྣམས་བསྐུར་བས། ཉོན་མོངས་པ་ལྔ་དག །ཕུང་པོ་ལྔ་གནས་གྱུར། ཡེ་ཤེས་ལྔ་མངོན་དུ་བྱས། སངས་རྒྱས་ལྔའི་ཕྲིན་ལས་བསྒྲུབ་པ་ལ་དབང་ངོ་། །དེ་ནས་བརྟུལ་ཞུགས་གཉིས་སྦྱིན་པ་ནི། ཁྱེད་རང་རྣམས་རྡོ་རྗེ་སེམས་དཔའ་སྐུ་མདོག་དཀར་པོ་རྡོ་རྗེ་དང་དྲིལ་བུ་འཛིན་པར་གྱུར་པ་ལ། རྡོ་རྗེ་སེམས་དཔའི་ངོ་བོ་རྡོ་རྗེ་ལག་ཏུ་གཏད་དེ། འདི་དེ་སངས་རྒྱས་ཐམས་ཅད་དེ། །ཧེ་རུ་ཀ་དཔལ་ཕྱག་ན་འདུག །ཁྱོད་ཀྱིས་ཀྱང་ནི་རྟག་ཏུ་བཅང་། །ཧེ་རུ་ཀ་དཔལ་བརྟུལ་ཞུགས་བརྟན། །ཨོཾ་སརྦ་ཏ་ཐཱ་ག་ཏ་སིདྡྷི་བཛྲ་ས་མ་ཡ། ཏིཥྛ་ཨེ་ཥ་ཏྭཾ། དྷ་ར་ཡཱ་མི་ཧཱུྃ། ཧ་ཧ་ཧ་ཧོཿ དེང་ཕྱིན་ཆད་ཐ་མལ་པའི་སྤྱོད་པ་ཐུལ་ལ་རྡོ་རྗེ་སེམས་དཔའི་ཚུལ་ལ་གནས་པར་གྱིས་ཤིག །དེ་ནས་ཁྱེད་རང་རྣམས་སངས་རྒྱས་ཐོད་པ་ཧེ་རུ་ཀའི་སྐུར་གྱུར་པ་ལ། ཧཱུྃ་ལས་བྱུང་བའི་ཕྱག་མཚན་རྣམས་རིམ་པ་བཞིན་ཕུལ་བའི་མོས་པ་མཛོད། ཧེ་རུ་ཀ་དཔལ་ཁ་ཊྭཱཾ་ག །རྣལ་འབྱོར་མ་ནི་ཌ་མ་རུ། །རྡོ་རྗེ་ཁ་ཊྭཱཾ་རྡོ་རྗེ་བཅས། །དྲིལ་བུ་སིལ་སིལ་སྒྲ་སྒྲོགས་ཤིང་། །ཚངས་པའི་སྐུད་ཐོགས་རྣལ་འབྱོར་བདག །ཁ་ཊྭཱཾ་ག་དང་རྣལ་འབྱོར་སྣོད། །དཔའ་བོ་ཆེན་པོས་བླང་བར་བགྱི། །ཌ་མ་རུ་ནི་ཤེས་རབ་སྟོང་པ་ཉིད་ཀྱི་སྒྲ་སྒྲོགས་པ། ཁ་ཊྭཱཾ་ག་ནི་ཐབས་རིག་པ་བྱང་ཆུབ་ཀྱི་སེམས་ལྷའི་སྐུ། ཐོད་པ་བདེ་བ་སྐྱོང་བ། ཚངས་པའི་སྐུད་པ་རྣམ་པར་མི་རྟོག་པ་ཐབས་ཤེས་རབ་ཟུང་དུ་འབྲེལ་བ་ཡིན་པས་ན། དེ་ལྟར་ཤེས་པར་གྱིས་ལ་སེམས་ཅན་གྱི་དོན་གྱིས་ཤིག་ཅེས་པའོ། །སྤྱོད་པའི་བརྟུལ་ཞུགས་སོ། །དེ་ནས་དབང་གི་ལྷ་རྣམས་གཙོ་བོའི་ཐུགས་ཀའི་རྩ་བརྒྱད་ལ་ཐིམ་པར་གྱུར་པའི་མོས་པ་མཛོད། དེ་ནས་ལས་བཞིའི་རྗེས་སུ་གནང་བ་ནི། ཞི་དང་རྒྱས་དང་དབང་དང་དགུག །སྡང་དང་དབྱེ་དང་མནན་ལ་སོགས། །གསད་དང་བསྐྲད་པ་ཐམས་ཅད་སྟེ། །ལས་དེ་རྣམས་ནི་བསྒྲུབ་པར་བགྱི། །རལ་གྲི་མིག་སྨན་ས་འོག་དང་། །མཆིལ་ལྷྭམ་དེ་བཞིན་རིལ་བུ་སྟེ། །རྣལ་འབྱོར་མ་ཡི་དངོས་གྲུབ་ནི། །དེ་ནི་ཅི་དགར་བསྒྲུབ་པར་བགྱི། །ཞེས་གསུངས་ཏེ། དེའི་དོན་ནི་ཞི་རྒྱས་ལ་སོགས་པའི་སྒོ་ནས་ཕྲིན་ལས་རྣམས་བསྒྲུབས་ཏེ་སེམས་ཅན་ལ་ཕན་གདགས་པར་གྱིས་ཤིག་ཅེས་པའོ། །དེ་ནས་སློབ་དཔོན་ཉིད་ཁྱེད་རང་རྣམས་ཀྱིས་རིགས་ཀྱི་མེ་ཏོག་གང་ལ་ཕོག་པ་དང་མཐུན་པའི་དེ་བཞིན་གཤེགས་པ་སྤྲུལ་སྐུ་རབ་བྱུང་གི་རྣམ་པ་ཅན་དུ་བཞེངས་པས། ཁྱེད་རྣམས་བྱང་ཆུབ་མཆོག་ཏུ་ལུང་སྟོན་པར་མོས་ཤིག །ཧེ་རུ་ཀ་དཔལ་ལུང་སྟོན་བཞིན། །མགྲིན་གཅིག་ཏུ་ནི་ཐམས་ཅད་ཀྱི། །འདི་ལྟར་ང་ཡིས་ལུང་བསྟན་ཏེ། །ཧེ་རུ་ཀ་དཔལ་དེ་བཞིན་གཤེགས། །དངོས་པོ་མཆོག་ཏུ་གྲུབ་པའི་ཕྱིར། །སྲིད་པའི་ངན་འགྲོ་རྣམས་ལས་བཏོན། །ཤྲཱི་ཧེ་རུ་ཀ་ནཱ་མཿ ཏ་ཐཱ་ག་ཏ་ཏིཥྛ་སིདྡྷི་ས་མ་ཡ་སྟྭཾ། བྷུར་བྷུཿཝ་སྭཿ རྒྱལ་བས་གསུངས་པའི་སྔགས་དང་ཕྱག་རྒྱ་འདིའི་མཐུ་ལས་ད་ལྟ་དངོས་སུ་སློབ་དཔོན་གྱིས་ལུང་བསྟན་པ་དེའི་ཚེ་དཀྱིལ་འཁོར་གྱི་ལྷ་དང་ཕྱོགས་བཅུའི་སངས་རྒྱས་བྱང་སེམས་ཀུན་གྱིས་ཀྱང་མགྲིན་གཅིག་དང་དབྱངས་གཅིག་ཏུ་ལུང་བསྟན་པར་འགྱུར་བ་སྔགས་ཀྱི་མཐུ་བསམ་གྱིས་མི་ཁྱབ་པ་བསླུུ་བ་མེད་པ་ཡིན་པས་དེ་ལྟར་དགོངས་ལ་སྤྲོ་བ་བསྐྱེད་པར་འཚལ། དེ་ནས་དབུགས་དབྱུང་བ་ནི། མཆོག་ཏུ་གསང་བའི་དཀྱིལ་འཁོར་འདིར། །ཞུགས་པ་དང་ནི་མཐོང་བས་ཀྱང་། །སྡིག་པ་ཀུན་ལས་ངེས་གྲོལ་ཏེ། །དེ་རིང་ཁྱོད་རྣམས་བདེ་བར་གནས། །དབང་འདི་བསྐུར་བ་ཙམ་གྱིས་ནི། །སློབ་མ་ཡོན་ཏན་བདག་པོར་འགྱུར། །སློབ་དཔོན་ཉིད་ཀྱི་བདེ་བ་ཡི། །བརྟན་གཡོ་ཀུན་གྱི་དམ་ཚིག་ཡིན། །ནངས་པར་སྔར་ལངས་སེམས་དག་ཉིད། །མ་ལུས་ལས་ནི་བྱས་ནས་ཀྱང་། །བསྲུང་དང་བཟའ་བ་ལ་སོགས་པ། །སྡོམ་པའི་བདག་ཉིད་ཀྱིས་བསྲུང་ངོ་། །ལུས་དང་སྲོག་ལ་ལྟོས་མེད་པར། །དམ་ཚིག་དང་ནི་སྡོམ་པ་བསྲུང་། །ཉིན་དང་མཚན་མོ་ལན་གསུམ་དུ། །ཉིན་རེ་བཞིན་ཡང་བཟླ་བར་བྱ། །གང་ཚེ་ཉམས་གྱུར་རྣལ་འབྱོར་པ། །ཁ་ན་མ་ཐོ་སྦོམ་པོར་འགྱུར། །དགུན་ཟླ་འབྲིང་པོ་ནས་བརྩམས་ཏེ། །ཟླ་བ་རེ་རེ་བསྲུང་བ་ནི། །གཉིས་མེད་གཉིས་མེད་འཁོར་ལོ་གནས། །ཚེས་བཅུ་ལ་ནི་དེ་རབ་མཆོད། །ཆང་དང་ཤ་སོགས་གང་ཅིའང་རུང་། །དཔའ་བོ་རྣལ་འབྱོར་མ་ཡི་ཚོགས། །ཐམས་ཅད་གཉིས་མེད་པང་ན་གནས། །ཧེ་རུ་ཀ་དཔལ་རབ་ཏུ་མཆོད། །ཐེག་པ་དམན་ལ་འདོད་མི་བྱ། །སེམས་ཅན་ལ་ཡང་རྒྱབ་མི་ཕྱོགས། །འཁོར་བ་དག་ཀྱང་མི་སྤོང་ཞིང་། །མྱ་ངན་འདས་ལ་དགར་མི་རུང་། །དཔའ་བོ་རྣལ་འབྱོར་མ་ཀུན་ལ། །ཁྱོད་ཀྱིས་བརྙས་པར་མི་བྱ་སྟེ། །ཕྱག་རྒྱ་བཞོན་པ་མཚོན་ཆ་དང་། །མཚན་མ་འགོམ་པར་མི་བགྱིད་དོ། །དམ་ཚིག་རབ་བསྲུངས་བསོད་ནམས་ཀྱིས། །ཚེ་འདི་ཉིད་ལ་འགྲུབ་པར་འགྱུར། །བུད་མེད་ཐམས་ཅད་མཐོང་བ་ན། །གཡོན་ནས་ལན་གསུམ་བསྐོར་བྱ་ཞིང་། །སྤྱི་བོས་ཕྱག་ནི་བྱས་ནས་ཀྱང་། །ལན་གསུམ་བར་དུ་གསོལ་བ་གདབ། །བདག་བུ་ཁྱོད་ཉིད་མ་ཡིན་ཏེ། །ཇི་སྲིད་བྱང་ཆུབ་འབྱུང་བར་དུ། །བྱང་ཆུབ་ཡན་ལག་ནུ་མ་ལས། །བྱུང་བའི་རང་གི་འོ་མས་སྐྱོངས། །གཉིས་མེད་ཡེ་ཤེས་དཔྱོད་ལྡན་པར། །བསླབ་པ་བླངས་པ་སྔོན་འགྲོ་བས། །སྒྲ་སོགས་སྟོང་པ་སྔོན་འགྲོ་བའི། །ཚངས་པར་སྤྱོད་པ་ཤིན་ཏུ་བསྲུང་། །དམ་ཚིག་དེ་ལ་རྟག་གནས་ཏེ། །དེ་སྔོན་འགྲོ་བ་སྦས་པའི་ཡིད། །སྤྱོད་དང་གྲོལ་བའི་གནས་འདོད་པའི། །ཡིད་ལ་འདོད་པ་ཀུན་འགྲུབ་འགྱུར། །ཞེས་གསུངས་ཏེ། དེའི་དོན་མདོར་བསྡུ་ན་མཆོག་ཏུ་གསང་བའི་དཀྱིལ་འཁོར་འདིར་ཁྱེད་རྣམས་ཞུགས་ཤིང་མཐོང་བས་ན། དེང་ཕྱིན་ཆད་སྡིག་པ་ཀུན་ལས་གྲོལ་བ་རྡོ་རྗེ་སློབ་དཔོན་གྱི་རྒྱལ་ས་ཆེན་པོ་ཐོབ་པས་དེའི་དགག་སྒྲུབ་ཀྱི་བསླབ་བྱ་རྣམས་ལ་ཚུལ་བཞིན་དུ་སློབ་དགོས་སོ། །ཞེས་པ་སྟེ། དེ་རྣམས་ཁས་བླང་པ་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས། ལན་གསུམ། དེ་ལྟར་བུམ་པའི་དབང་ཐོབ་པས། བསྐྱེད་རིམ་ཕྲིན་ལས་ཀུན་ལ་དབང་། །ཕྱིར་མི་ལྡོག་པའི་ས་ཐོབ་ཅིང་། །སྤྲུལ་སྐུའི་གོ་འཕང་མངོན་དུ་འགྱུར། །ཞེས་རྟོགས་པ་བསྐྱེད། གཉིས་པ་གསང་དབང་གི་དོན་དུ་མཎྜལ་ཕུལ་མཛོད། ཡིད་ལས་བྱུང་བའི་རིག་མ་མཚན་ཉིད་དང་ལྡན་པ་སློབ་དཔོན་ལ་ཕུལ་བའི་མོས་པ་དང་། གསོལ་བ་འདེབས་པ་འདིའི་རྗེས་ཟློས་མཛོད། བདག་ནི་འཁོར་བའི་འདམ་དུ་བྱིང་། །དཔུང་གཉེན་མཛོད་ཅིག་སྐྱོབ་པ་པོ། །བདག་ནི་སྐལ་དམན་རྩོལ་བ་ཆུང་། །སངས་རྒྱས་ཆོས་དང་རྣམ་བྲལ་བས། །ཀྱེ་ཀྱེ་སྟོན་པ་བླ་མ་ཆེ། །མགོན་པོ་ཁྱོད་ཀྱིས་བརྩེ་བར་མཛོད། །ཅེས་ལན་གསུམ། དེ་ནས་རིག་པའི་དབང་རྣམས་མདོར་བསྡུས་པའི་ཚུལ་གྱིས་བསྐུར་བ་ལ་ཐོག་མར་བུམ་པའི་ཆུས་དབང་བསྐུར་བའི་མོས་པ་མཛོད། ཨོཾ་ཧེ་རུ་ཀ་ཝཱི་ར་སྟྭཾ། བཛྲ་ཨ་བྷི་ཥིཉྩ། ཞེས་ཆུ་དབང་དང་། དེ་ནས་དབུ་རྒྱན་གྱིས་དབང་བསྐུར་བའི་མོས་པ་མཛོད། ཨོཾ་པ་ཊ་ཀ་བཛྲ་ཨཱ་ར་ལི་ཧོཿ ཞེས་དབུ་རྒྱན་དང་། རྡོ་རྗེས་དབང་བསྐུར་བའི་མོས་པ་མཛོད། ཨོཾ་བཛྲ་ཨ་དྷི་པ་ཏི་སྟྭཾ་ཨ་བྷི་ཥིཉྩཱ་མི། ཞེས་རྡོ་རྗེ་དང་། དྲིལ་བུས་དབང་བསྐུར་བའི་མོས་པ་མཛོད། ཨོཾ་ཤྲཱི་ཧེ་རུ་ཀ་ཨ་དྷི་པ་ཏི་སྟྭཾ། ཨ་བྷི་ཥིཉྩ་ཏིཥྛ་ཝཱི་ར་ས་མ་ཡ་སྟྭཾ། ཞེས་དྲིལ་བུ་དང་། མིང་གིས་དབང་བསྐུར་བའི་མོས་པ་མཛོད། ཨོཾ་ཤྲཱི་ཧེ་རུ་ཀ་ཨ་དྷི་པ་ཏི་སྟྭཾ། ཨ་བྷི་ཥིཉྩ་མི། ཤྲཱི་ཧེ་རུ་ཀ་ནཱ་མ་ཨ་བྷི་ཥེ་ཀ་ཏ། ཞེས་བརྗོད། ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་བརྡར། ཨཱ་ཁཾ་ཝཱི་ར་ཧཱུྃ་གིས་གདོང་གཡོགས་འཆིང་བར་ཞུ། ཡིད་ཀྱི་ལུས་ནི་བརྟན་པའི་ཕྱིར། །ཕྱག་རྒྱའི་དམ་ཚིག་རབ་ཏུ་བརྗོད། །གང་གི་ལུས་ནི་ཐམས་ཅད་བརྟན། །དེས་ན་ཕྱག་རྒྱར་རབ་ཏུ་བསྒྲགས། །བླ་མ་ཧེ་རུ་ཀ་ཡབ་ཡུམ་སྙོམས་པར་ཞུགས་པའི་དགའ་བའི་སྒྲས་ཕྱོགས་བཅུའི་སངས་རྒྱས་སྲས་དང་བཅས་པ་ཐམས་ཅད་སྤྱན་དྲངས། ཡབ་ཡུམ་གྱི་སྐུ་ལ་ཞུགས། ཐུགས་ཀར་བྱང་ཆུབ་ཀྱི་སེམས་སུ་ཞུ་བས། གསང་བར་ལྷན་ཅིག་སྐྱེས་པའི་ཡེ་ཤེས་བརྟན་པར་བྱས་པའི་བྱང་ཆུབ་ཀྱི་སེམས་ཁྱེད་རང་རྣམས་ཀྱི་ལྕེ་ཐོག་ཏུ་བཞག་པར་མོས་ཤིག །འདས་པའི་རྡོ་རྗེ་འཆང་སོགས་ཀྱིས། །ཇི་ལྟར་སངས་རྒྱས་སྲས་དབང་བསྐུར། །བྱང་ཆུབ་སེམས་ནི་བཟང་པོ་ཡིས། །དེ་ལྟར་བུ་ཁྱོད་དབང་བསྐུར་རོ། །སྙིང་པོའི་མཐར་ཨོཾ་ཨཱཿཧཱུྃ་ཞེས་བརྗོད་ལ་བདུད་རྩི་སྦྱིན། ཁྱེད་རང་རྣམས་ཀྱིས་ཀྱང་ཨ་ཏི་སུ་ཁཾ་ཞེས་གསུངས་ཤིང་མྱོང་བར་ཞུ། དེ་ལྟར་མྱངས་པས་གསལ་སྟོང་བདེ་བས་བརྒྱན་པའི་ཏིང་ངེ་འཛིན་ཐུགས་རྒྱུད་ལ་འཁྲུངས་པར་མོས་ལ་ཅུང་ཟད་རེ་མཉམ་པར་འཇོག་པར་ཞུ། དབང་དེ་ཐོབ་པའི་བརྡར་ཨོཾ་ཨཱཿ་ཧཱུྃ་གིས་མིག་རས་འགྲོལ་མཛོད། དེ་ལྟར་གསང་བའི་དབང་ཐོབ་པས། །སྔགས་བཟླས་རླུང་སོགས་སྒོམ་ལ་དབང་། །ས་བཅུ་པ་དང་སྐལ་བ་མཉམ། །ལོངས་སྐུའི་གོ་འཕང་མངོན་དུ་འགྱུར། །ཞེས་རྟོགས་པ་བསྐྱེད། གསུམ་པ་ཤེས་རབ་ཡེ་ཤེས་ཀྱི་དབང་བསྐུར་ཞུ་བའི་དོན་དུ་མཎྜལ་འབུལ་བར་ཞུ། གསོལ་བ་འདེབས་པ་འདིའི་རྗེས་ཟློས་མཛོད། བདག་ནི་འཁོར་བའི་འདམ་དུ་བྱིང་། །རྣམ་རྟོག་མང་དང་བདག་ལྡན་པས། །བག་ཆགས་ཡང་དག་བཅད་པ་ཡི། །མཛེས་མ་ཁྱོད་ཀྱིས་སྐྱོབ་པར་མཛོད། །གྲགས་པ་ཆེན་པོ་སྙིང་རྗེ་ཆེ། །ལྷ་མོ་དེས་ནི་ཞི་བར་མཛོད། །ཅེས་ལན་གསུམ། སློབ་དཔོན་དཀྱིལ་འཁོར་གྱི་གཙོ་བོ་ཧེ་རུ་ཀ་ཡབ་ཡུམ་སྙོམ་པར་ཞུགས་པའི་རྗེས་ཆགས་ཀྱི་རྐྱེན་གྱིས། ལྟེ་བར་གཏུམ་མོ་སྦར་བས། བདེ་བ་ཞེས་པ་ནས། ༼༣༦་༣༽ གསུང་བཞིན་པར་གྱུར། ཅེས་པའི་བར་གོང་ཆུ་དབང་བཞིན་བརྗོད་ནས། ཀྱཻ་ཨ་ཧོཿ དཔེར་ན་བུ་ཚ་མེད་པའི་ཁྱིམ། །ཤི་མ་ཐག་ཏུ་སྟོང་པར་འགྱུར། །དེ་བཞིན་དབང་དང་བྲལ་ན་ནི། །ཡེ་ཤེས་ཀུན་ཏུ་སྟོང་པ་ཉིད། །དཔེར་ན་པི་ཝང་སྦྱོར་སོགས་ཀུན། །རྒྱུད་དང་བྲལ་ན་རྡུང་མི་རུང་། །དེ་བཞིན་དབང་དང་བྲལ་ན་ནི། །སྔགས་དང་བསམ་གཏན་འགྲུབ་མི་འགྱུར། །རྨོངས་པ་གང་ཞིག་དབང་མེད་པར། །བདག་ནི་དབང་བསྐུར་ཞེས་སྨྲ་བ། །ཇི་སྲིད་སངས་རྒྱས་བཞུགས་ཀྱི་བར། །སློབ་མར་བཅས་ཏེ་དམྱལ་བར་འགྲོ། །ཞེས་ཉེས་དམིགས་བསྒྲག །དེ་ནས། ཡང་དང་ཡང་དུ་ཕྱག་འཚལ་ཏེ། ༼༣༦་༦༽ ཞེས་པ་ནས། ཆར་ཕབ་ཅིང་དབང་བསྐུར་བར་མཛད་དོ། །ཞེས་པའི་བར་གོང་ཆུ་དབང་བཞིན་བརྗོད་ནས། གོང་གསང་དབང་གི་སྐབས་ལྟར་དབང་ལྔ་དང་། ཡིད་ཀྱི་ལུས་ནི་༼༤༡་༢༽སོགས་ཕྱག་རྒྱའི་དམ་ཚིག་དང་། འདས་པའི་རྡོ་རྗེ་སོགས་བརྗོད་ལ་གསང་དབང་བསྐུར་བར་མོས། དེ་ནས་སྔོན་ཆད་ཕྱག་རྒྱ་བྷ་གའི་དཀྱིལ་འཁོར་མ་མཐོང་བའི་བརྡར་འབྲུ་ལྔས་མིག་དར་འཆིང་མཛོད། དབང་གི་ལྷ་མཁའ་འགྲོ་མ་རྣམས་ཀྱིས་གདམས་པར་མོས་ཤིག །བཅུ་གཉིས་ལོ་ལོན་བུ་མོ་ནི། །ཚུལ་ཁྲིམས་མ་ཉམས་ཆགས་ཆུང་བ། །ཐོས་དང་ལྡན་ཞིང་གྲགས་ཆེན་མོ། །ནད་མེད་སྙིང་རྗེ་དང་ལྡན་པ། །སེམས་ཅན་དོན་ལ་གཅིག་ནན་ཏན། །དགོད་ཅིང་པདྨའི་སྤྱན་དང་ལྡན། །ཟླ་བའི་ཆ་འདྲ་གདོང་མཛེས་མ། །མུ་ཅོར་མི་སྨྲ་བརྟན་ཞིང་དུལ། །ཤེས་རབ་པདྨའི་ནང་དབུས་སུ། །དཔག་ཚད་བྱེ་བའི་དཀྱིལ་འཁོར་ལ། །སུམ་བརྩེགས་དག་པའི་བདག་ཉིད་ལུས། །འཁོར་བའི་འཇིགས་པ་ལས་སྐྱོབ་པ། །དཀྱིལ་འཁོར་དེ་ཡི་དབུས་གནས་པའི། །མཁས་པའི་སློབ་མ་བཟང་དབང་བསྐུར། །གལ་ཏེ་བྱང་ཆུབ་བླ་མེད་འདོད། །ཕྱི་ཡི་དཀྱིལ་འཁོར་བྱ་བ་མིན། །ལྷ་རྣམས་བཤིག་པ་ཙམ་གྱིས་ནི། །སྡིག་པ་ཆེན་པོར་སྐྱེ་བར་འགྱུར། །དེས་ན་རྡུལ་ཚོན་ཙམ་གྱིས་ནི། །དེ་གཞི་ལྷ་རྣམས་དག་མི་འགྱུར། །རྡོ་རྗེ་འཁོར་ལོ་རིན་ཆེན་དང་། །དེ་བཞིན་པདྨ་རལ་གྲི་ཉིད། །བྱས་ནས་སླར་ཡང་འཇིག་བྱེད་པ། །སྐྱེས་བུ་ཐ་ཤལ་དམྱལ་བར་འགྲོ། །གང་གིས་སངས་རྒྱས་སྤྱན་འདྲེན་ཞིང་། །གང་གིས་གཤེགས་སུ་གསོལ་བ་ཡིན། །རྡོ་རྗེ་སེམས་དཔའ་འབྱོན་པ་དང་། །དེ་བཞིན་གཤེགས་པ་བྱོན་པ་རྣམས། །གང་ནའང་བཞུགས་པ་མ་ཡིན་ཏེ། །དྲི་མ་མེད་ཅིང་དག་པའི་ལུས། །གང་གིས་སྤྱན་དྲངས་གཤེགས་སུ་གསོལ། །དེ་ཉིད་ཀྱིས་ནི་བརྟག་མེད་པར། །དེ་བཞིན་གཤེགས་པ་རྣམས་ཕྱག་བྱ། །དེ་ནས་མཚན་ཉིད་ཐམས་ཅད་ཡོངས་སུ་རྫོགས་པའི་རིག་མ་གཏད་པར་མོས་ལ། གང་གིས་ཤེས་རབ་མ་མཉེས་པ། །སངས་རྒྱས་ཐམས་ཅད་ཀྱིས་ནི་མཆོད། །འདི་ཉིད་ལ་ནི་སངས་རྒྱས་བཞུགས། །གཞན་གང་དངོས་གྲུབ་གཙོ་བོ་དང་། །སྙིང་རྗེ་ལྡན་པ་གཞན་གང་ཞིག།མཁའ་འགྲོ་མ་ཀུན་འདི་ལ་བཞུགས། །གསང་བ་ཕྱི་ཡི་ལྔ་དང་ནི། །བདུན་དང་བཅུ་བཞིར་བཤད་པ་དང་། །གཉིས་ཀ་གཅིག་ཏུ་འདུས་པའོ། །ཞེས་སོ། །དེ་ནས་སྤྲོ་ན་བར་འདིར། དྲི་བ་དྲི་ལན་སོགས་ཀྱང་བདེ་མཆོག་ལྟར་བྱ། སློབ་མ་དང་རིག་མ་གཉིས་ཀ་མི་དམིགས་ཏེ་སྟོང་པ་ཉིད་དུ་གྱུར། སྟོང་པའི་ངང་ལས། ཁྱེད་རང་རྣམས་བཅོམ་ལྡན་འདས་དཔལ་ཧེ་རུ་ཀ་སྐུ་མདོག་སྔོན་པོ། ༼༢་༠༢༽ནས། འདོན་པར་མཛད་པའི་བར་དང་། རིག་མ་སྣ་ཚོགས་བདེ་མ་ནས། ༼༡༠་༢༽རྩེད་འཇོའི་རོལ་པ་ཅན་ནོ། །ཞེས་པའི་བར་དང་། ཡབ་ཡུམ་གཉིས་ཀའི་ཐུགས་ཀར་ཧཱུྃ་ནས